b'\n_START_ARTICLE_\nIvan Tominec\n_START_SECTION_\n\xc5\xbdivljenje in delo\n_START_PARAGRAPH_\nIvan Tominec se je rodil 25. decembra 1890 v Lomeh pri \xc4\x8crnem Vrhu nad Idrijo. V osnovno \xc5\xa1olo je hodil v doma\xc4\x8di vasi ter v Idriji. Leta 1911 je maturiral na II. dr\xc5\xbeavni gimnaziji v Ljubljani. Med letoma 1912 in 1918 je \xc5\xa1tudiral na Filozofski fakulteti v Gradcu. V tem \xc4\x8dasu je opravljal tudi voja\xc5\xa1ko obveznost. Leta 1920 pa je v Ljubljani diplomiral iz sloven\xc5\xa1\xc4\x8dine in nem\xc5\xa1\xc4\x8dine. _NEWLINE_Njegova profesorska pot se je za\xc4\x8dela v \xc5\xa1olskem letu 1918/1919. Tega leta je pou\xc4\x8deval na dvorazredni trgovski \xc5\xa1oli v Trstu. Zatem je bil, v \xc5\xa1olskem letu 1919/1920, suplent na dr\xc5\xbeavni vi\xc5\xa1ji realki v Ljubljani. Od 1920 pa vse do 1947 je bil profesor na Tehni\xc5\xa1ki srednji \xc5\xa1oli (TS\xc5\xa0) v Ljubljani. Leta 1941 je bil na tej \xc5\xa1oli tudi med organizatorji OF._NEWLINE_Leta 1942 se je pridru\xc5\xbeil narodnoosvobodilnemu boju (partizanom). Kasneje tega leta je bil ujet in obsojen na dosmrtno je\xc4\x8do, vendar je bil po kapitulaciji Italije leta 1943 izpu\xc5\xa1\xc4\x8den._NEWLINE_Po upokojitvi, leta 1947, je bil kulturni novinar in prevajalec na RTV Ljubljana do leta 1957. Od 1957 do 1959 je bil honorarni delavec, od 1959 do 1965 pa je bil vi\xc5\xa1ji znanstveni sodelavec in znanstveni svetnik na In\xc5\xa1titutu za slovenski jezik SAZU. Med letoma 1962 in 1965 je bil vr\xc5\xa1ilec dol\xc5\xbenosti na\xc4\x8delnika leksikolo\xc5\xa1ke sekcije na in\xc5\xa1titutu in sodelavec glavnega uredni\xc5\xa1kega odbora SSKJ._NEWLINE_\xc5\xbde kot dijak se je zanimal za doma\xc4\x8de nare\xc4\x8dje. Leta 1913 je v seminarski nalogi raziskoval glasoslovje \xc4\x8drnovr\xc5\xa1kega nare\xc4\x8dja, kasneje je raziskovanje raz\xc5\xa1iril \xc5\xa1e na oblikoslovje in besedi\xc5\xa1\xc4\x8de. Njegova kratka monografija in slovar z naslovom \xc4\x8crnovr\xc5\xa1ki dialekt, ki je iz\xc5\xa1la leta 1964, velja za prvo pomembno tak\xc5\xa1no delo v slovenski dialektologiji._NEWLINE_S pisanjem jezikovnih \xc4\x8dlankov, poro\xc4\x8dil, ocen in portretov raznih osebnosti je sodeloval pri razli\xc4\x8dnih radijskih postajah. Uspe\xc5\xa1no je posegal v terminologijo, zlasti botani\xc4\x8dno in tehni\xc4\x8dno. Od leta 1960 do 1968 je sodeloval pri Slovenskem elektrotehni\xc4\x8dnem slovarju. Veliko je tudi lektoriral, zlasti strokovne knjige za \xc5\xa1ole. Ukvarjal se je tudi s prevajanjem, predvsem iz franco\xc5\xa1\xc4\x8dine in ru\xc5\xa1\xc4\x8dine._NEWLINE_Umrl je 15. oktobra 1965.\n_START_SECTION_\nNagrade in priznanja\n_START_PARAGRAPH_\nLeta 1951 je bil odlikovan z redom zaslug za narod III. stopnje.'